ბარაკ ობამა ევროპაში გაემგზავრება
პოლონეთში და ბელგიაში ვიზიტის დროს, უკრაინაში რუსეთის ქმედებების განხილვა იგეგმება
ვაშინგტონი — პრეზიდენტი პირველად პოლონეთში გაჩერდება, რომელსაც უფრო მეტი გარანტიები სურს, ვიდრე ის მცირე ამერიკული სამხედრო კონტინგენტია, რომელიც აქ, აპრილში განლაგდა. პრეზიდენტმა უკრაინაში რუსეთის ქმედებები ცივ ომს შეადარა, როცა საბჭოთა ტანკები ევროპაში შეიჭრნენ. მან თქვა, რომ დღეს ამერიკის ლიდერობას გადამწყვეტი მნიშვნელობა აქვს. მაგრამ მთავარი საკითხავი ამ პასუხისმგებლობის მოცულობაა. გასულ თვეში პოლონეთმა 150 ამერიკელი სამხედრო მიიღო. ეს, პოლონეთის თავდაცვის მინისტრის მიერ მოთხოვნილ 10,000-ზე ბევრად ნაკლებია. პოლონეთში შეერთებული შტატების ყოფილი ელჩი ქრისტოფერ ჰილი ამბობს, რომ ისტორიას დიდი როლი აქვს იმის განსაზღვრაში, თუ პოლონეთი უკრაინას როგორ აღიქვამს. ამ ვიზიტის დროს ობამა უკრაინის ახლადარჩეულ პრეზიდენტსაც შეხვდება. პრეზიდენტი ობამა ბრიუსელში დიდი შვიდეულის უმაღლესი დონის შეხვედრაზე გაემგზავრება. ის დიდი რვიანის ნაცვლად ჩატარდება, რომელიც რუსეთის კურორტ სოჭში იყო დაგეგმილი, სანამ რუსეთს, უკრაინაში ჩადენილი ქმედებისთვის, ამ ჯგუფიდან გარიცხავდნენ. პრეზიდენტის ბოლო გაჩერება ნორმანდიაში იქნება, სადაც პრეზიდენტი მოკავშირეების გადასხმის და ნაცისტური ოკუპაციისგან ევროპის გათავისუფლების დაწყების სამოცდამეათე წლისთავს აღნიშნავს. რუსეთის პრეზიდენტი ვლადიმერ პუტინიც იქ იქნება, მაგრამ ამ ორის შეხვედრა დაგეგმილი არ არის.